REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

23. decembar 2015. godine

B e o g r a d

PREDSEDNIK NARODNE SKUPŠTINE

Na osnovu člana 157. stav 6. i člana 161. stav 1. Poslovnika Narodne skupštine („Službeni glasnik RS“, broj 20/12 – prečišćen tekst), Odbor za privredu, regionalni razvoj, trgovinu, turizam i energetiku podnosi na PREDLOG ZAKONA O ZADRUGAMA sledeće amandmane:

AMANDMAN I

U Predlogu zakona, u članu 23. stav 5, broj: „30“ zamenjuje se brojem: „35“.

O b r a z l o ž e nj e

U Obrazloženju Predloga zakona, na strani 85 navedeni su predlozi iz javne rasprave koji su usvojeni. Pored ostalih usvojenih predloga, u tački 14) navodi se da je usvojen i predlog „da status zadrugara studentsko-omladinske zadruge može steći lice starije od 30 godina, odnosno prihvaćeno je da granica bude 35 godina, ali ne i viša, što je predloženo u više navrata“.

U članu 23. Predloga zakona, suprotno obrazloženju, navedena je starosna granica od 30 godina.

Amandman se predlaže kako se novim zakonom ne bi pogoršali uslovi rada preko zadruga u odnosu na postojeće propise. Opšta pravila omladinskog zadrugarstva propisuju starosnu granicu za sticanje statusa zadrugara do 35 godina života, uz neke izuzetke, kao što su posebno socijalno ugrožena lica, za poslove u poljoprivredi i slično. Granica od 35 godina naznačena je i primenjuje se u programima i obrascima koji se dostavljaju Poreskoj upravi, Centralnom registru obaveznog socijalnog osiguranja i za matičnu evidenciju Fonda PIO i Fonda zdravstvenog osiguranja. Najveći broj nezaposlenih lica je u starosnom dobu do 35 godina i rad preko zadruge često je jedini način za preživljavanje do zaposlenja.

Važećim propisima je uređeno da je omladinska zadruga dužna da vodi knjigu zadrugara, da podnese prijavu i da obračuna i uplati sve poreze i doprinose za socijalno osiguranje kao i za zaposlena lica, tako da je rad nezaposlenih u statusu člana omladinske zadruge legalan, podložan kontroli i u poresko-socijalnom smislu izjednačen sa radnim odnosom.

Zadrugar i poslodavac zaključuju ugovor o povremeno privremenim poslovima, koji su Zakonom o radu limitirani na 120 radnih dana u godini i kojim se određuju prava i obaveze, a uz stručnu i tehničku pomoć zadruge kao zaštitnika prava zadrugara. Studentske i omladinske zadruge su tokom 85 godina postojanja pokazale socijalnu i vaspitnu funkciju, ne samo za svoje potrebe, već i u korist poslodavaca, države i društva.

Skraćivanjem starosne granice neće se povećati zaposlenost, niti olakšati položaj nezaposlenih. Naprotiv, ostavio bi se prostor za rad na crno, što nije u interesu nezaposlenih i države.

AMANDMAN II

U Predlogu zakona, u članu 103. stav 1, posle tačke 3) dodaje se nova tačka 4) koja glasi:

„4) ako zadružnom savezu ne dostavi podatke i dokumenta za upis u knjigu zadruga (član 74.);“

Tač. 4) i 5) postaju tač. 5) i 6).

O b r a z l o ž e nj e

Članom 74. Predloga zakona uređena su pitanja obaveze zadruga i zadružnog saveza u vezi vođenja knjige zadruga. Amandmanom se uvode odgovarajuće kaznene odredbe kako bi ova značajna zakonska norma, koja treba da obezbedi sistematičan i celovit uvid u bitne podatke o promenama u zadružnom sektoru, dala očekivane rezultate.

Knjiga zadruga sa celovitim i ažurnim podacima je od značaja za vođenje zadružne statistike, sačinjavanje analiza i predloga za praćenje i sprovođenje zakona, vršenja obavezne zadružne revizije i slično.

AMANDMAN III

U Predlogu zakona, u članu 104. posle stava 2, dodaju se novi st. 3. i 4. koji glase:

„Novčanom kaznom iz stava 1. ovog člana kazniće se za prekršaj zadružni savez ako ne vodi, ne drži u sedištu saveza ili ne čuva knjigu zadruga (član 74.).

Za radnje iz stava 3. ovog člana, kazniće se za prekršaj i odgovorno lice u zadružnom savezu, novčanom kaznom od 10.000 do 50.000 dinara.“

O b r a z l o ž e nj e

Amandman se predlaže jer kaznene odredbe obezbeđuju suštinsku primenu člana 74. Predloga zakona, koja se odnosi na obavezu zadružnog saveza i odgovornog lica u zadružnom savezu da vodi, drži u sedištu saveza i čuva knjigu zadruga.

PREDSEDNIK

dr Aleksandra Tomić